Su telalzu abbandonadu

Est mudu su telalzu ue sezias
a tesser telas varias e pannos.
Oh cant’allestru passana sos annos
e mòrini sas nostras fantasias.

Passaia pro t’ider d’ogni tantu,
e i s’umil’istanza iscuriosa
pariat un’alzola luminosa
e si perdiat s’anima in s’incantu

A ti mirare umile e galana
manizende cun grazia s’ispola.
S’animaiat sa carrela sola
in cuss’opera tua fittiana.

Deo, enia che viaggiadore
istancu ’e tantas cosas de sa vida,
e tue cun sa cara colorida
pariasa sa Dea ’e s’amore.

Fis tue sa funtana solitaria
in su desertu de sas mortas cosas.
Fiorian in giru friscas rosas
e risplendores mandaiat s’aria.

A s’improvvisu tinde ses andada
sighinde atera sorte favorida.
Mudu est su telalzu senza vida
e morta est sa carrera desolada.